Il-Kap tal-Oppożizzjoni Simon Busuttil qal li l-baġit li ntlaqat tajjeb għax fih bosta miżuri tajbin, li l-PN jaqbel magħhom u li l-poplu kien qed jistenniehom. Il-baġit li jgħid biss dak li n-nies iridu jisimgħu u għalhekk huwa baġit populist iżda mhux onest. Meta għamel it-tweġiba tiegħu għall-Baġit 2014 Dr Busuttil qal li bħala oppożizzjoni l-PN se jkun qed isus wara l-Gvern biex jitwettqu l-miżuri li tħabbru. Huwa tenna li d-diskors ta’ nhar it-Tnejn ma kienx diskors ta’ baġit onest, għax jgħid is-sabiħ u l-ikrah iħallih barra. Nhar it-Tnejn, il-Gvern ma qalx l-istampa kollha. Il-Gvern Labursta ma qalx il-verità kollha u għalhekk l-Oppożizzjoni se tkun qed tagħti l-istampa kollha lill-poplu Malti u Għawdxi. Il-Kap tal-Oppoizzjoni qal li dan il-baġit huwa prova li l-Gvern Laburista sab ekonomija fi stat tajjeb u għalhekk dan il-baġit jibni fuq baġits ta’ Gvernijiet Nazzjonalisti. Għaldaqstant, dan huwa baġit tal-elezzjoni għax il-Prim Ministru Joseph Muscat iktar moħħu biex jirbaħ l-elezzjoni tal-Parlament Ewropew milli biex jigverna. Il-Prim Ministru għadu qed jaħseb li jinsab f’kampanja elettorali. Dr Busuttil qal li l-Gvern huwa responsabbli biex jagħmel miżuri tajbin iżda jrid jara minn fejn se jġib il-flus. Il-Gvern mhux se jġib il-flus biex iħallas għal dawn il-miżuri permezz tat-tkabbir ekonomiku iżda l-Ministru kellu jagħmel iżjed taxxi, inaqqas l-infiq f’setturi importanti u kellu jiddejjen iżjed. Dwar dan kollu il-Ministru tal-Finanzi ma qal xejn. Fid-diskors tiegħu ma kellux l-onestà kemm se jżid it-taxxi u min se jkun qed iħallas dawn it-taxxi. Dan kontra dak li kien wiegħed il-Partit Laburista qabel l-elezzjoni fejn wiegħed li ma jżidx il-piżijiet tat-taxxi. Il-Gvern se jkun qed idaħħal €170 miljun aktar f’taxxi li jfisser €400 għal kull persuna. Se jkun hemm żieda wkoll ta’ €72 miljun f’taxxi ġodda. Simon Busuttil semma li f’dan il-baġit il-Gvern naqqas il-fondi allokati għas-saħħa primarja, l-Edukazzjoni, għal persuni b’diżabilità, il-Kunsilli Lokali u l-isports. Dwar id-dejn, Dr Busuttil qal li d-dejn se jikber b’€550 miljun fit-tliet snin li ġejjin jew €1,300 aktar f’dejn għal kull persuna. Huwa semma li l-Kummissjoni Ewropea qalet li d-defiċit se jiżdied għal 3.4 fil-mija u mhux kif qal il-Gvern li d-defiċit jonqos għal 2.7 fil-mija. Dan ifisser differenza ta’ €100 miljun. Il-kap tal-Oppoizzjoni qal li l-Gvern ħeba diversi affarijiet mill-poplu bħal dak li sejjaħ “il-privatizzazzjoni” tal-Enemalta – wegħda oħra miksura mill-Partit Laburista. Staqsa dwar il-ftehim mal-Libja dwar roħs fix-xiri taż-żejt u tenna li l-Libja mhix tipproduċi żejt biżejjed għaliha aħseb u ara kemm se tagħti lil Malta. Filwaqt li r-rifużjoni tal-VAT fuq il-karozzi se jingħata fuqseba’ snin, fl-istess ħin, se jiżdiedu l-liċenzji tal-karozza ta’ kulħadd. Dwar il-proprjetà, qal li min għamel il-konvenju qabel Lulju li għadda mhux se jikkwalifika mit-tneħħija tal-boll fuq l-ewwel €150,000 tal-valur tal-propjetà għall- first-time buyers , anki jekk se jaghmel il-kuntratt is-sena d-dieħla. Ikkritika wkoll id-deċiżjoni li l-Mużew tal-Arti ma  jmurx fil-Berġa tal-Italja, fejn għal dawn l-aħħar snin kien hemm il-Ministru tat-Turiżmu. Dr Busuttil qal li jemmen li s-soċjetà għandha toħloq opportunitajiet għal kulħadd f’dak li għandu x’jaqsam ix-xogħol, l-edukazzjoni u t-taħriġ. Għalhekk għandha tkun mibnija fuq tliet prinċipji: soċjetà li toħloq l-opportunitajiet għal kulħadd; soċjetà li tgħin lil min huwa vulnerabbli; u soċjetà li tħares il-ġid komuni. Huwa qal li pajjiżna għandu ekonomija vijabbli għax hu diversifikata fejn in-nies igawdu minn livell tal-għixien għoli. “Għalhekk għandna nkunu kburin b’dak li għamilna,” qal. Dr Busuttil qal li minkejja l-miżuri tajbin, il-baġit ma jindirizzax il-ħolqien tax-xogħol u għandu nuqqas ta’ viżjoni. Dwar l-edukazzjoni, staqsa f’liema setturi se jkunu qed jidħlu jaħdmu t-tfal tal-lum fil-futur. Fl-isfond ta’ indikaturi li juru li r-rata tal-qgħad qed tikber, Dr Busuttil staqsa lill-Prim Ministru kemm se joħloq postijiet tax-xogħol ġodda speċjalment f’Għawdex u b’kemm se titnaqqas ir-rata tal-qgħad. Fil-baġit il-Gvern naqqas il-vot tal-inċentivi industrijali tal-Malta Enterprise bi €3 miljuni u dan meta din trid tħallas ammonti fenomenali ta’ pagi bħal dik għall-mara tal-Ministru Konrad Mizzi. Huwa qal li l-unika idea ġdida rigward l-ekonomija hija l-bejgħ taċ-ċittadinanza. Dr Busuttil qal li s-soċjetà għandha tgħin lil min huwa vulnerabbli.  “Anke jekk ikun hemm xi ħadd qiegħed jegħreq f’nofs ta’ baħar, Prim Ministru,” qal Simon Busuttil. L-agħar li marru f’dan il-baġit kienu l-familji li jaqilgħu l-inqas. Dak li se jiġi ffrankat mill-kontijiet tad-dawl u l-ilma, il-familji diġa’ nefquh fl-għoli tal-ħajja. Simon Busuttil qal li fuq il-faqar fi tmien xhur kull ma saret kienet exhibition . Il-PN kien qed jistenna li l-Gvern joħroġ bi strateġija biex il-faqar jinqered darba għal dejjem. “Biex ħareġ il-baġit? Bi green paper . Din taf xi tfisser? Li m’għandiex idea,” qal. Semma kif il-baġit ma semma xejn kif l-istretchers fil-kuruduri tal-isptar żdiedu mhux naqsu, kif l-istennija fl-emerġenza żdiedet mhux naqset u kif il-mediċini out of stock żdiedu mhux naqsu. Huwa kkritika lill-Gvern għad-deċiżjoni li jintroduċi ħlas fuq servizz tal-IVF. Dan imur kontra l-wegħda tal-Partit Laburista li s-serviz tas-saħħa jkun b’xejn għal kulħadd. Huwa kkritika wkoll kif fi tmien xhur, il-Gvern Laburista għall-persuni b’diżabilità għamel biss studji kontra studji, avolja Joseph Muscat, qabel l-elezzjoni ġenerali, qal li għandu roadmap. Il-Kap tal-Oppożizzjoni ikkritika diversi deċiżjonijiet li ħa l-Gvern dwar l-ambjent. Irrefera għal disa’ għaqdiet ambjentali li ħarġu b’kundanna kontra l-Gvern dwar il-politika ambjentali tiegħu. Se jkun l-ambjent li se jħallas il-prezz tal-wegħdiet ta’ Joseph Muscat. Huwa qal li l-MEPA saret pupazz f’idejn il-Prim Ministru. – riżultat ta’ obbligi politiċi li għandu l-istess Prim Ministru. Dr Busuttil irrefera kif il-Partit Laburista wiegħed li jwaqqaf minnufih l-użu tal-heavy fuel oil fil-power station ta’ Delimara. Saħansitra qal li hija fabbrika tal-kanċer. Issa li hu fil-Gvern, il-Partit Laburista m’għandu l-ebda ħsieb li jneħħi l-Heavy Fuel Oil. Huwa qal li l-Gvern daħak bil-poplu Għawdxi għax il-proġetti għal din il-gżira huma ftit wisq. Huwa kkritika d-deċiżjoni tal-Prim Ministru li jagħmel kabinett ta’ 23 ministru, li se jiswew €100 miljun fin-nefqa tal-Gvern. Ikkritika n-nuqqas ta’ serjetà fid-dikjarazzjoni tal-assi tal-membri tal-Kabinett, il-ħatra tal-mara tal-Ministru Konrad Mizzi bħala Ambaxxatur li se titħallas €3,000 fix-xahar u deċiżjonijiet tal-Gvern li ma jurux serjetà. Fost dawn semma diversi ħatriet ta’ nies tal-qalba tal-Partit Laburista biex imexxu entitajiet pubbliċi, ħatriet u promozzjonijiet politiċi fl-Armata, konsulenza lil nies li huma kkundannati mill-bank dinji,  t-twaqqif tal-kors tal-ġustizzja bħalma għamel fil-każ ta’ John Dalli u li l-vapur ta’ Għawdex ikollu jdur lura għax il-Ministru ta’ Għawdex ma laħaqux. Huwa staqsa għaliex għadu ma tkeċċiex il-Kummissarju tal-Pulizija “minkejja li għamel tant żbalji”. L-għajta “Malta Tagħna Lkoll” kienet gidba. “Minflok rajna gvern f’kilba biex jiffanga,” qal Busuttil. Huwa qal li dan l-aġir inawwar il-ġid komuni. Il-Kap tal-Oppożizzjoni kkritika bil-qawwa l-iskema tal-bejgħ taċ-ċittadinanza, li sejjaħ bħala waħda “oxxena”. Ir-riskji li ġġib magħha din l-iskema għar-reputazzjoni ta’ pajjiżna jistgħu jiswew ħafna. Din l-iskema tkisser l-identità Maltija. Il-Prim Ministru talab lill-Gvern biex itemm l-iskema taċ-ċittadinanza u jagħti ċans għal aktar diskussjoni mal-Oppożizzjoni. Huwa appella lill-membri tal-Oppożizzjoni biex ma jibżgħux jivvutaw kontras fit-tielet qari u jagħżlu li ma jirrumblawx minn fuq il-poplu. “Jekk se tmissu ċ-ċittadinanza tagħna se ssibu lill-Partit Nazzjonalista t-tarka tal-poplu Malti u Għawdxi,” qal Dr Busuttil li tenna li meta l-PN ikun fil-gvern iwaqqaf l-iskema, jibdilha u jwaqqaf iċ-ċittadinanza. Dr Busuttil qal li qiegħed jikkunsidra li jipparteċipa fil-kumitat ta’ moniteraġġ biex jikseb l-informazzjoni u jiżvela d-dettalji hu. Simon Busuttil qal li dan huwa baġit nieqes mill-onestà għax ma jagħtix l-istampa sħiħa. Semma kif Gvern Nazzjonalista kien moħħu kif se joħloq ix-xogħol filwaqt li Gvern Laburista m’għandux pjan għall-ħolqien tax-xogħol. Gvern Nazzjonalista kien moħħu kif se joħloq il-ġid filwaqt li Gvern Laburista huwa moħħu biss kif se jonfoq il-ġid. Huwa temm jgħid li “Aħna nafu li l-Prim Ministru huwa salesman tajjeb. Imma issa qiegħed fil-Gvern u mhux salesman tajjeb trid tkun, trid tkun statesman tajjeb. “M’għandekx aktar skużi. Issa m’għadekx l- underdog . “Għandek maġġoranza komda f’din il-Kamra. Mela iggverna!” Reazzjoni Partit Laburista: Fi stqarrija l-Partit Laburista laqqam id-diskors tal-Kap tal-Oppożizzjoni Simon Busuttil bħala wieħed fjakk, ‘’fejn filli jgħid ħaġa u ftit wara jgħid oħra’’. Għall-kummenti dwar il-kontijiet, il-PL qal li Dr Busuttil nesa jfakkar lin-nies li Gvern Nazzjonalista għażel li jmur għal aktar fjuwil li jħammeġ u l-Prim Ministru u l-Ministri Nazzjonalisti ħadu żieda ta’ €500 fil-ġimgħa fis-salarju tagħhom. Il-Kap tal-Oppożizzjoni qed jipprova jieħu l-mertu ta’ proposta li ħadem fuqha Gvern imexxi minn Joseph Muscat sabiex jorħsu l-kontijiet minkejja li bosta esponenti Nazzjonalisti kienu jgħidu li hija impossibli, qal il-PL. Il-PL sostna li Dr Busuttil ma jafx fejn hu qiegħed ukoll dwar iċ-Ċittadinanza fejn huwa iktar kuntent li jara lin-nies iħallsu milli l-flus u l-fondi jiġu minn idea innovativa bħal ma hija dik taċ-Ċittadinanza.